title: "Kairem"
text: "\n\nKairem (D\u00fctsk: Keitum) es uk dit \"green Hart fan S\u00f6l\" n\u0113mt. Dit Terp es ful fan litj Straaten en \u00f6n Kairem jeft dit masi Boomer en rocht fuul ual H\u00fc\u00fcsinger.\u00d6n Kairem es di Wanel fan \"Kuhdorf zum Kurort\" rocht hart gingen. Dit leest Relikt fan d\u00f6s Wandel es di \"Verkehrsberuhigung\" wesen, wat me di nii Straat kemen es, wat \u00f6n di S\u00fc\u0111ersiir \u00f6n Kairem forbigiar. N\u00fc snaki hok S\u00f6lringer fan Kairem \u00fcs en \"Eingeborenenmuseum\". Dit kumt uk diarfan, dat fuul Baarilir n\u00fc meent, dat di jam diar gaar ek muar binemen t\u00f6rt. Kairem heer jen fan di ual S\u0113rken \u00fcp S\u00f6l, St. Severin. Dit diar S\u0113rk es t\u00f6 di salev Tir becht uuren \u00fcs di S\u0113rken \u00f6n Nieblum(F\u00f6\u00f6r) en Pellworm.  Di Arkitekt k\u00fcr t\u00f6 des Tir (Ombi 1216) fan jen Bechstair t\u00f6 di \u00fc\u0111er ruar, aurdat ek fuul Weeter diartwesken wiar.\n\nWertskep jer en deling\n\nBit hent\u00f6 di soowentiger Jaaren\nKairem es jen fan di T\u0113rpern, wat rocht lung fan Buererii left haa.\nBi di Baanhof fan Kairem es, sa \u00fcs uk \u00f6n Muasem, en L\u0101dirampi becht uuren, wan di Baan t\u00f6 S\u00f6l k\u0101m. Diar sen Saaken fuar di Buern en K\u00f6\u00f6len fuar di Aunen fan di Lir \u00fcp di Wainer paket en \u00f6n dit T\u0113rp fordiilet uuren.\nBit hent\u00f6 di soowentiger Jaaren fan't twuntigst Jaarh\u00f6nert wiar di Straaten ek olter fol, en wan diar wat k\u0101m, wiar dit aaftinoch en Treker of en \"Raiffeisen\"-Wain. - Mesken uk en R\u00fcter \u00fcp Hingst.\nBluat \u00f6n di Somer waar dit \u00fc\u0111ers, aurdat ali Gasten, wat \u00f6n di T\u0113rpsl\u00f6nskepen fan Kairem, \u0100richsem en Muasem en bet Freer en Fuarhaaling fent, d\u00f6\u00f6r Kairem k\u00f6\u00f6r skul. \nDi S\u00f6lringer her ek olterfuul Autos, en Masi fan des Lir sen me muar Aarberers t\u00f6hop \"t\u00f6 di Bund\" k\u00f6\u00f6rt, wan ja diar jaar Aarber her.\n\nWanel en Taustuuningen\nDi Wanel es man noch \u00f6n des Tir bigent. \nSent di Meren fan di s\u00f6stiger Jaaren \u00f6n sen Kontooren iipen maaket uuren, wat di Forh\u00fc\u00fcring fan di Feerien-Uuningen birailet. \n\u00d6n di soowentiger Jaaren sen masi Lir fan't Fastl\u00f6n \u00fcp di B\u00f6\u00f6k kemen, \u00fcp S\u00f6l wat Ains t\u00f6 bech.\nDi Prisen fuar L\u00f6n wiar lung ek sa hoog \u00fcs em dit deling keent. Di \"Taust-Uuning\" of dit \"Junk-H\u00fc\u00fcsing\" wiar b\u0113ren. \nDi jung Gimiindi Sylt-Ost saag diarbenen fuul Aarber fuar't s\u00f6lring Hunwerk, en sa waar diarbi holpen. Em h\u00f6\u00f6peti uk, di Kas me di nii Taustuuningsstj\u00fc\u00fcr wat foler t\u00f6 fo.\nDat et sok Maaten \u00fcs deling \u00f6nnemt, dit k\u00fcr noch nemen weet.\nMe di Modernisiaring fan di H\u00fcsen wiar dit Gisjeft me di K\u00f6\u00f6len bal wesen, en Buern, wat hent\u00f6 di \"Bund\" gingen wiar, haa aaftinoch di Busemer t\u00f6 R\u00fcmen fuar di Gasten ombecht.\nDa maast ja uk ek muar bi \"Raiffeisen\" koopi. Di \"Raiffeisenkas\" fuan \u00fct, dat di da beeter me L\u00f6n en H\u00fc\u00fcsing haneli k\u00fcr.\n\nForaneringen bi di Baanhof\nSa k\u0101m di Dai, dat jest di L\u0101dirampi en leeterhen uk di Baanhof aur wiar.\nBluat jen Bechstofkraamer hual h\u00f6m bit hent\u00f6 deling (2016), en uk di Bechningsfirma bit\u00f6 bleft, uk wan em al forsaacht heer, des Firmen hent\u00f6't Giwerbigibiit \u00f6n Tinem t\u00f6 bring.\nDat Baanhofsbechning heer di Gimiindi \u00f6n di niigentiger Jaaren koopet, en diarme wil em di Uuning en di Gaststair diarbenen fuar di S\u00f6lringer t\u00f6 hual. \nDi Baanstair aarbert sent 2004 me en \"Wartehalle Schleswig Holstein\", sa \u00fcs dit uk \u00f6n Muasem es.\n\nDi Bechningsaarber (Se \u00f6ner Wanel en Taustuuningen) es t\u00f6 en gurt Diil hent\u00f6 Fastl\u00f6nsfirmen gingen, wat jam \u00fcp S\u00f6l tjuk maaket haa.\nDes haa deling aaftinoch en Auto fuar ark Aarberer, wat injems me di Toch t\u00fcs skel.\n\u00dcp jaar ain Plaatsen ken ja jaar Wainer aafinoch ek luasuur.\nDiaraur fing Kairem en wuksendi Parkplaatsprobleem. \nDi \"kuul Slach\" wiar en Straat s\u00fc\u0111ern fan Kairem fuarbi en en gurt Parkplaats s\u00fc\u0111ern fan di Baanhof.\nN\u00fc k\u00f6\u00f6r di Wainer, wat \u00f6n Kairem jit niin Plaats finj, hent\u00f6 di Muasemer Baanhof.\n\nKairem en di Gasten\nDat hiili T\u0113rp es \"Zone 30\", me \"Zonenhalteverbot\". \nDit jit, dat em narigen parki mut, uk diar ek, hur gaar niin Skelt staant, wat dit weeget.\n\n\u00d6n Kairem sjocht rocht fuul Gasten di S\u00f6lringer ek muar \u00fcs Mensken, wat diar lewi.\nFuulmuar uur di diar aaftinoch bigl\u00fc\u00fcret \u00fcs di Aapen \u00f6n Hagenbeck.\n\nWan jerer di Buererii-G\u00fcli stoonk, da maaki dit deling masi Tochen en Autotochen, en wan san Autotoch ek gurtem inoch es, da kum di Fliigers en help.\n\nGasten en Forkiir\nWan em hent\u00f6 di Bechstofkraamer wel (Mesken me \u00d6nhinger) skel em bi't k\u00f6\u00f6r aartig wat f\u00f6rter luki \u00fcs \u00fc\u0111ershur: Masi Gasten fo gaar ek muar rocht me, dat di \u00f6n di normaal Straatenforkiir sen en gung t\u00f6 en gurt Diil aur di Straat, \u00fcs ja dit \u00f6n Hai kumt. Di Rest k\u00f6\u00f6rt me Wainer, dat em man bluat di Haur skori ken. \"Rochts fuar lefts\" bigrep ja mal swaar.\n\nAlis dit jeft et uk \u00f6n Kairem \u00fc\u0111ers. Hat kumt man bluat ek muar aaft fuar.\n\nLuki uk jir / Futnooten\nTeenkstairen \u00f6n Kairem\n\u00dc\u0111er T\u0113rper \u00fcp S\u00f6l\nKairem"